**SISTEMATIKA INHERENTNIH FONOLOŠKIH OBILJEŽJA**

1. TEORIJSKE OSNOVE SISTEMATIZACIJE

Kada je riječ o teorijskim osnovama sistematizacije inherentnih fonoloških obilježja, prije svega se ističe rad Nikolaja Sergejeviča Trubeckog (osnivača fonologije) koji u svojim *Osnovama fonologije* govori o tri tipa fonoloških korelacija, a to su: privativne, graduele i ekvipolentne. Dok se pod privativnim korelacijama smatra odnos dviju fonema od kojih je jedna nosilac datog distinktivnog obilježja, a druga fonema je bez tog obilježja, graduelna korelacija podrazumijeva postojanje istog fonološkog obilježja kod oba člana, ali u različitom stepenu intenziteta ili uopšte zastupljenosti. S druge strane, ekvipolentne korelacije podrazumijevaju one odnose pri kojima jednoj osobini kod nekog člana opozicije odgovara druga osobina kod suprotstavljene foneme.

Teoriju Nikolaja Trubeckog je pojednostavio Roman Jakobson utvrdivši da se drugi i treći tip pomenutih korelacija mogu svesti na prvi. Naime, ako postoji izvjesno distinktivno obilježje kod nekog glasa, a u drugom takvog obilježja nema, onda je drugi član opozicije neutralan u odnosu na utvrđeno obilježje (bez obzira na prisustvo drugih ili drukčijih osobina kod tog glasa).

Prema teoriji N. S. Trubeckog osnovna podjela glasovnog inventara bi se mogla izvršiti suprotstavljanjem obilježja „vokalnost” obilježju „konsonantnost”. Međutim, prema Romanu Jakobsonu u ovoj korelaciji učestvuju dvije opozicije: 1. *vokalnost* : *nevokalnost*; 2. *konsonantnost : nekonsonantnost*. Prednosti Jakobsonove interpretacije se ogledaju u dosljednijem klasifikovanju glasovnog fonda jezika. Tako primjenom sistema klasifikacije N. S. Trubeckog dolazimo do nekih glasova koji ne pripadaju nijednoj od dvije grupe, dok ih Jakobson postavlja u oblast neutralnih, „nemarkiranih” glasova.

Podjela glasova prema teoriji N. S. Trubeckog:

1. vokali („vokalnost”+)
2. konsonanti („konsonantnost”+)
3. sonanti (neklasifikovani ostatak)

Podjela glasova prema binarizmu Romana Jakobsona:

1. vokali („vokalnost+”, „konsonantnost−”)
2. ne-vokali
3. konsonanti („vokalnost−”, „konsonantnost+”)
4. sonanti („konsonantnost−”, „vokalnost−”)
5. OSOBINE SISTEMA DISTINKTIVNIH OBILJEŽJA

Roman Jakobson je sa svojim saradnicima otkrio i opisao ukupno dvanaest parova inherentnih distinktivnih obilježja.

***Obilježja sonornosti***

I par: VOKALNOST – NEVOKALNOST

Fiziološka osnovica *vokalnosti* jeste slobodan prolaz fonacione sturje kroz oralno-nazalni trakt praćen treperenjem glasnih žica.

II par: KONSONANTNOST – NEKONSONANTNOST

Osnovna artikulacijska karakteristika konsonantskih fonema jeste stvaranje prepreke u oralno-faringalnoj zoni. Na akustičkom planu imamo pojavu šumova.

III par: KOMPAKTNOST – DIFUZNOST

Artikulacija kompaktnih glasova se prema R. Jakobsonu izvodi pretežno u zadnjem sektoru usne duplje, dok se artikulacija difuznih izvodi više naprijed.

IV par: NAPETOST – OPUŠENOST

U artikulaciji napetih fonema je veća deformacija govornog trakta od nenapetih, tj. opuštenih. U akustičkom smislu, njihov zvukovni intenzitet je izraženiji.

V par: ZVUČNOST – BEZVUČNOST

Kod zvučnih fonema je karakteristično treperenje glasiljki, dok kod bezvučnih nema treperenja glasnih žica.

VI par: NAZALNOST – ORALNOST

Artikulacijski nazalnost nastaje spuštanjem zadnjeg nepca i prolaskom dijela fonacione struje kroz nosnu duplju.

VII par: PREKIDNOST – NEPREKIDNOST

Artikulacija prekidnih fonema karakteristična je po brzim prelazima govornih organa iz jednog položaja u drugi. Kod neprekidnih su prelazi govornih organa iz jednog položaja u drugi spori.

VIII par: STRIDENTNOST – BLAGOST

Artikulaciju stridenata karakteriše srazmjerno jaka prepreka.

IX par: GLOTALIZIRANOST – NEGLOTALIZIRANOST

(„Pregradnost – nepregradnost”)

Njih karakteriše glotalna artikulacija, što znači da glasne žice ne omogućavaju samo fonaciju, nego istovremeno služe i kao artikulacijski organ, stvarajući prepreku u toku fonacije.

***Obilježja tonalnosti***

X par: GRAVISNOST – AKUTNOST

Gravisni fonemi se artikulacijski razlikuju od akutskih prema tome što se obrazuju na periferiji govornog trakta.

XI par: LABIJALIZOVANOST – NELABIJALIZOVANOST

Labijalizovani fonemi se artikulacijski odlikuju suženošću otvora usne šupljine.

XII par: POVIŠENOST – NEPOVIŠENOST

Povišeni glasovi se artikulacijski odlikuju izraženim „proširenjem zadnjeg otvora... i palatalizacijom“.

3. ARTIKULACIONE I AKUSTIČKE OSOBINE GLASOVA VAŽNE ZA POSMATRANJE GLASOVNOG SISTEMA CRNOGORSKOG JEZIKA

a) LOKALIZOVANOST – NELOKALIZOVANOST GLASOVA

Prema tome da li vazdušna struja prolazi slobodno (neometano), srazmjerno slobodno ili uz pepreke, koje čine djelovi govornog aparata, stvarajući glasove, svi glasovi crnogorskog jezika se dijele na:

1. vokale: i, e, a, o, u;
2. sonante: m, n, nj, r, l, lj, j, v;
3. konsonante: b, p, g, k, d, t, z, s, ž, š, ź, ś, dž, č, f, h, c, ć, đ.

Pri izgovoru *vokala (samoglasnika)* vazdušna struja slobodno prolazi kroz usta, prethodno pokrenuvši zategnute glasne žice, pa se oni smatraju nelokalizovanim glasovima. Izvjesno lokalizovanje (određivanje po mjestu izgovora) vrši se uzimanjem u obzir položaja jezika u ustima, pa se samoglasnici dijele na samoglasnike prednjeg (i, e), srednjeg (a) i zadnjeg reda (o, u), odnosno na niske (a), srednje (e, o) i visoke (i, u) samoglasnike.

*Sonanti (glasnici)* i *konsonanti (suglasnici)* prema mogućnosti lokalizovanja čine jednu grupu. Oni se smatraju lokalizovanim glasovima, pa se po mjestu izgovora dijele na:

1. usnene (labijalne): b, p, v, f, m;
2. zubne (dentalne): d, t, z, s, c;
3. prednjonepčane (palatalne): j, lj, nj, đ, ć, ž, š, ź, ś, dž, č;
4. alveolarne: r, l, n;
5. zadnjonepčane (velarne): k, g, h.

Pošto pri izgovoru sonanata *n*, *nj* i *m* dio vazdušne struje prolazi kroz nos, *n* se određuje još i kao alveolarno-nosni, *nj* kao prednjonepčano-nosni i *m* kao usneno-nosni glas. Glas *n*, koji pripada sonantima i koji je po mjestu tvorbe alveolarno-nosni glas, ima nestabilan alveolarni dio artikulacije. Naime, u riječima *Ana, ništa, meni, inostrani, intelekt* – vrh jezika je zaista na alveolama gornjih sjekutića, pa je to alveolarni sonant. Međutim, u riječima kao što su *Anka, banka, angina, parking*, tj. kada se nalazi ispred *k* i *g*, *n* je sonant zadnjonepčano-nosne artikulacije.

b) ZVUČNOST – BEZVUČNOST GLASOVA

 Treperenje ili netreperenje glasnih žica u grkljanu osnova je fiziološko-akustičke osobine glasova koja se naziva *zvučnost* ili *bezvučnost*. Kada je treperenje glasnih žica sastavni dio izgovora (artikulacije) glasa, dobija se *zvučni* glas, a kada su glasne žice opuštene, pa vazduh prolazi između njih ne izazivajući treperenje, dobija se *bezvučni* glas.

 Zvučni glasovi su svi vokali (samoglasnici) i svi sonanti (glasnici). Međutim, u grupi suglasnika (konsonanata) ima dva niza:

* zvučni suglasnici: b, g, d, đ, z, ž, ź, dž,
* bezvučni suglasnici: p, k, t, ć, s, š, ś, č, f, h, c.

Suglasnici (konsonanti) imaju, dakle, osam parova glasova u kojima je jedan glas zvučan, a drugi bezvučan (b/p, g/k, d/t, đ/ć, z/s, ž/š, ź/ś, dž/č) i tri bezvučna suglasnika: *f, h, c* kojima ne odgovara nijedan zvučni suglasnik.

c) MEKOĆA GLASOVA

U crnogorskom književnom jeziku o mekoći glasova se govori samo u vezi sa suglasnicima (konsonantima), odnosno glasnicima (sonantima). U našem jeziku postoje dva meka suglasnika: *đ* i *ć* i tri meka sonanta: *j, lj, nj*, za čiju artikulaciju je karakterističan fiziološko-akustički utisak mekoće. Fiziološki, mekoća se zasniva na sužavanju vazdušnog prolaza pod tvrdim (prednjim) nepcem, koje ide od djelimičnog sužavanja (pri izgovoru sonanta *j*), do potpunog priljubljivanja gornje površine prednjeg dijela jezika uz tvrdo nepce (pri izgovoru *đ, ć, lj* i *nj*). Akustički, mekoća se ogleda u visokim tonovima tih glasova.